(Ortografía tradicional) Saꞌ li xbe̱n cutan re li ninkꞌe nak nequeꞌxcuaꞌ li caxlan cua chi ma̱cꞌaꞌ xchꞌamal,
nequeꞌxmayeja jun li carner.
Li ninkꞌe aꞌan re xjulticanquil li reliqueb laj Israel saꞌ li tenamit Egipto.
Eb lix tzolom queꞌxye re li Jesús:
—¿Bar ta̱cuaj takacauresi chak li naꞌajej re ta̱tzaca cuiꞌ li mayejanbil xul?
chanqueb.
Li Jesús quixye reheb cuib lix tzolom:
—Ayukex saꞌ li tenamit.
Aran te̱cꞌul jun li cui̱nk yo̱ chak chixcꞌambal jun cuc xhaꞌ.
Te̱ta̱ke aꞌan.
Bar ta̱oc aꞌan aran ajcuiꞌ tex-oc la̱ex.
Ut te̱ye re laj e̱chal cab,
“Chan laj tzolonel,
¿bar len cuan li naꞌajej ta̱cuaꞌak cuiꞌ rochbeneb lix tzolom?”
chaꞌkex re.
Ut aꞌan tixcꞌut che̱ru jun nimla naꞌajej takecꞌ saꞌ xcaꞌ tasalil li cab.
Ac yi̱banbil li naꞌajej.
Ut aran toxe̱cauresi li ninkꞌe chokꞌ ke,
chan li Jesús.
Queꞌco̱eb saꞌ li tenamit ut qui-uxman joꞌ quixye li Jesús.
Ut aran queꞌxcauresi li ninkꞌe.
Nak qui-ecuu,
quicuulac li Jesús rochbeneb lix tzolom.
Nak ac yo̱queb chi cuaꞌac saꞌ li me̱x,
li Jesús quixye reheb lix tzolom,
—Relic chi ya̱l tinye e̱re nak jun e̱re la̱ex ta̱kꞌaxtesi̱nk cue saꞌ rukꞌeb li xicꞌ nequeꞌiloc cue,
chan.
Ut eb aꞌan queꞌrahoꞌ saꞌ xchꞌo̱leb ut eb li junju̱nk queꞌoc chixyebal re li Jesús:
—¿Ma la̱in ta biꞌ tinkꞌaxtesi̱nk a̱cue,
Ka̱cuaꞌ?
chanqueb.
Ut li Jesús quichakꞌoc ut quixye reheb:
—Li ta̱kꞌaxtesi̱nk cue,
aꞌan jun e̱re la̱ex li yo̱ chixtzꞌabal lix caxlan cua cuochben saꞌ li secꞌ.
Relic chi ya̱l la̱in li Cꞌajolbej tincꞌul li cꞌaꞌru tzꞌi̱banbil chak retalil chicuix.
Abanan raylal cuan saꞌ xbe̱n li cui̱nk li ta̱kꞌaxtesi̱nk cue.
Kꞌaxal us raj chokꞌ re li cui̱nk aꞌan nak incꞌaꞌ ta quiyoꞌla.—
Ut nak yo̱queb chi cuaꞌac,
li Jesús quixchap li caxlan cua.
Quixbantioxi chiru li Dios,
quixjachi,
tojoꞌnak quixjeqꞌui reheb lix tzolom.
Ut quixye reheb:
—Cuaꞌinkex.
Aꞌan aꞌin intzꞌejcual.—
Ut quixchap ajcuiꞌ li secꞌ re ucꞌac ut quixbantioxi chiru li Dios,
tojoꞌnak quixqꞌue reheb ut chixjunileb queꞌucꞌac.
Ut li Jesús quixye reheb:
—Aꞌan aꞌin lin quiqꞌuel li ta̱hoyekꞌ saꞌ xcꞌabaꞌeb chixjunileb ut aꞌan ta̱xakaba̱nk xcuanquil li Acꞌ Contrato.
Relic chi ya̱l tinye e̱re nak incꞌaꞌ chic tincuucꞌ lix yaꞌal ru li uva toj ta̱cuulak xkꞌehil nak tincuucꞌ cuiꞌchic saꞌ lix nimajcual cuanquilal li Dios,
chan li Jesús.
Ut nak ac xeꞌrakeꞌ xbichanquil jun li bich,
queꞌco̱eb saꞌ li tzu̱l Olivos.